సురభి జమునా రాయలు

జమునా రాయలు (1960 జనవరి 22 - 2020 ఆగస్టు 12) రంగస్థల నటి.  సురభి నాటక సమాజం ప్రదర్శించిన అనేక నాటకాల్లోను, ఇతర నాటక సమాజాల నాటకాల్లోనూ నటించింది. టీవీ, సినిమాల్లో కూడా నటించింది.

జననం 
జమునా రాయలు 1960 జనవరి 22న వనారస కొండలరావు,  వసుంధరాదేవి దంపతులకు గుంటూరు జిల్లా, తెనాలిలో జన్మించింది.  మేనమామ సురభి రాయలునే వివాహం చేసుకుంది. పెళ్ళి తరువాత ఈమె పేరు జమునా రాయలుగా మారింది.

రంగస్థల ప్రస్థానం 
8 ఏళ్ళ వయసులో హరికథలు, బుర్రకథలు చెప్పడం ప్రారంభించింది. తొలిసారిగా చింతామణి నాటకంలో శ్రీకృష్ణుడు పాత్ర పోషించింది. షణ్ముఖి ఆంజనేయ రాజుతో సత్యభామగా, పీసపాటి నరసింహమూర్తితో రాధగా, వేమూరి రామయ్యతో సుధేష్ణగా నటించడంతోపాటు బాలనాగమ్మ, గుణసుందరి, ఝాన్సీ లక్ష్మీబాయి, రాణీ మాలినీదేవి, చంద్రమతి, ద్రౌపది, సక్కుబాయి, మహాకవి కాళిదాసులో కథానాయిక, చత్రపతి శివాజీలో జిజియా బాయి, పాన పిశాచంలో కథానాయిక మొదలైన పాత్రలు పోషించింది. వరవిక్రయం, శ్రీకృష్ణ రాయబారం, సత్య హరిశ్చంద్ర, పంచమధర్మం వంటి నాటకాలలో నటించింది. మాతృశ్రీ తరికొండ వెంగమాంబ, శశిరేఖా పరిణయం అంటి నాటకాలకు దర్శకత్వం చేసింది. ప్రథమ స్వతంత్ర మహాసంగ్రామం నాటకంలో ఝాన్సీ లక్ష్మీబాయిగా, శ్రీ మాధవ వర్మ నాటకంలో గుండమ్మగా నటించి నంది అవార్డు, ఉత్తమ నటి అవార్డులు అందుకుంది.

స్వాతి చినుకులు, సుందరకాండ సీరియళ్ళలో, మిడిల్ క్లాస్ మెలోడీస్ సినిమాలో కూడా నటించింది.

బహుమతులు - పురస్కారాలు 
 ఉత్తమ దర్శకత్వం - శశిరేఖా పరిణయం (నాటకం) - నంది అవార్డు
 పైడి లక్ష్మయ్య అవార్డు - తెలుగు విశ్వవిద్యాలయం
 సత్యసాయి బాబా  నుండి ‘నవరత్నమాల’ను బహుకరణ
 బెస్ట్ ఎక్స్ లెన్సీ అవార్డు
 అక్కినేని ప్రథమ గోల్డ్ మెడల్
 జి.వి.ఆర్. జీవిత పురస్కారం
 నట శిరోమణి, నటనా విదూషీమణి, గానకోకిల బిరుదులు
 రాధాకుమారి స్మారక పురస్కారం (సుమధుర కళానికేతన్, విజయవాడ, 27 జూలై 2019)
 నాటకకళా పురస్కారం (యువ కళావాహిని, రవీంద్రభారతి, హైదరాబాదు, 19 అక్టోబరు 2019)

మరణం 
జమునారాయలు కరోనా వ్యాధితో 2020, ఆగస్టు 12న హైదరాబాదులోని గాంధీ ఆస్పత్రిలో మరణించింది.

మూలాలు 

తెలుగు రంగస్థల దర్శకులు
తెలుగు రంగస్థల నటీమణులు
1960 జననాలు
2020 మరణాలు
గుంటూరు జిల్లా మహిళలు
హైదరాబాదు రంగస్థల నటీమణులు
గుంటూరు జిల్లా టెలివిజన్ నటీమణులు
కరోనా వ్యాధి మరణాలు